Afrikaanse sanger gaan pa wordArgieffoto (repeatcrafterme.com) Die gewilde Afrikaanse sanger, Dewald Wasserfall en sy vrou, Anél, gaan vir die eerste keer ouers word. Die sanger se bestuurder, Jenny Griesel, het die nuus aan Maroela Media bevestig. “Ek sien so uit daarna om ervaring en kennis met my kind te deel, maar terselfdertyd is ek ook maar bang – dis ŉ groot verantwoordelikheid,” het hy aan Rapport vertel. Dewald en Anél het reeds in 2010 die knoop deurgehak. Hy is al onder meer met ŉ Sama en Ghoema-toekenning bekroon en het al talle benoemings, waaronder die Huisgenoot Tempos, ingeryg. Die nuus oor sy vrou se swangerskap is nie die enigste goeie nuus wat die “So eensaam soos die son”-sanger met aanhangers gedeel het nie. Sy jongste album, Jy is die storm, het ook pas goue status bereik. Dewald tree van 15 tot 19 Mei saam met ŉ groep ander Afrikaanse kunstenaars in Dubai op. Hy vier tans sy huweliksherdenking in Swaziland en kon nie onmiddellik vir kommentaar bereik word nie. Lees meer oor Dewald se jongste album op Maroela Media.